మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
హద్దులు దాటొద్దు.. ఫ్యాన్స్‌కి మొర్తాజా స్వీట్ వార్నింగ్
బంగ్లాదేశ్ క్రికెట్ జట్టు కెప్టెన్ మష్రఫె మొర్తాజా తమ దేశ అభిమానులు ఒక స్వీట్ వార్నింగ్ ఇచ్చారు. భారత్‌తో మ్యాచ్ నేపథ్యంలో హద్దులు దాటొద్దని సూచించారు. తమ దేశ పరువు తీసేలా ప్రవర్తించొద్దన్నారు.
Samayam Telugu | Updated:
Jul 2, 2019, 02:44PM IST
టీమిండియాతో కీలక మ్యాచ్ నేపథ్యంలో బంగ్లాదేశ్ కెప్టెన్ మష్రఫె మొర్తాజా ఆ దేశ అభిమానులకు ఒక ముఖ్యమైన సందేశాన్ని పంపారు. భారత్‌తో మ్యాచ్‌ సమయంలో అభిమానులు హద్దులు దాటొద్దంటూ సూచించారు. బర్మింగ్‌హామ్‌లోని ఎడ్జ్‌బాస్టన్‌లో నేడు బంగ్లాదేశ్‌తో భారత్ తలపడనున్న సంగతి తెలిసిందే. ఈ వేదికలోనే ఆదివారం ఇంగ్లాండ్ చేతిలో భారత్ ఓడిపోయింది. ఇప్పుడు అదే పిచ్‌పై బంగ్లాతో టీమిండియా తలపడనుంది. సమీకరణాలపై ఆధారపడకుండా నేరుగా సెమీఫైనల్‌ బెర్తు సాధించడమే లక్ష్యంగా భారత్‌ కీలక పోరుకు సిద్ధమవుతోంది. ఈ మ్యాచ్‌లో గెలిస్తే 13 పాయింట్లతో కోహ్లీసేన నేరుగా సెమీస్‌కు దూసుకెళ్తుంది.
IND vs BAN Live Updates: బంగ్లాపై భారత్ బ్యాటింగ్.. తుది జట్టులో రెండు మార్పులు
మరోవైపు, పాయింట్ల పట్టికలో ఏడో స్థానంలో ఉన్న బంగ్లా.. భారత్‌పై గెలిచి సెమీస్ రేసులో నిలవాలని చూస్తోంది. ప్రపంచకప్‌లో నిలిచినా నిలవకపోయినా భారత్‌పై మాత్రం గెలవాలని పట్టుదలతో ఉంది. ఇదిలా ఉంటే, భారత్‌తో మ్యాచ్ అనగానే బంగ్లాదేశ్ అభిమానులు రెచ్చిపోతారు. సోషల్ మీడియాలో ట్రోలింగ్ మొదలుపెడతారు. తమ జట్టు ఆటగాళ్లు తప్పులు చేసినా ట్రోల్ చేస్తారు. ఈ అంశాలను దృష్టిలో పెట్టుకుని మొర్తాజా అభిమానులకు ఒక సూచన చేశారు. బర్మింగ్‌హామ్‌లో ఓ న్యూస్ వెబ్‌సైట్‌తో మాట్లాడిన మొర్తాజా అభిమానులు హద్దులు మీరి ప్రవర్తించకూడదని అన్నారు.
‘భారత్‌తో మ్యాచ్ అనగానే ఎక్సైట్‌మెంట్ ఉంటుంది. కానీ, అది హద్దులు దాటకూడదు. ఒకరిని వ్యక్తిగతంగా లక్ష్యం చేసుకోకూడదు. సోషల్ మీడియాలో తిట్టడం, ట్రోలింగ్ చేయడాన్ని పట్టించుకోకుండా ఉండటం ఆటగాళ్ల వల్ల కాదు. ఇలా ట్రోలింగ్ చేసే వాళ్లను పక్కనపెట్టడం ఎంత కష్టమన్నది పెద్ద విషయం కాదనుకోండి. కానీ, క్రికెటర్లు కూడా మనుషులే కదా. వీళ్లు చేసే అతి రెండు దేశాల మధ్య సంబంధాలను దెబ్బతీస్తుంది. అలాగే, మా దేశంపై మచ్చ పడుతుంది. మ్యాచ్‌లో గెలవాలని రెండు జట్లు కోరకుంటాయి. మేం కూడా 100 శాతం ప్రయత్నిస్తాం. మా అభిమానులు ఎప్పుడూ మా వెంటే ఉంటారు. మేమే గెలవాలని కోరుకుంటారు. కానీ, వాళ్లు చెత్తగా ప్రవర్తించకూడదు. దేశానికి చిన్న మచ్చ కూడా తేకూడదని వాళ్లు మనసులో పెట్టుకోవాలి’ అని మొర్తాజా వెల్లడించారు.